
Text rozhodnutia
Súd: Krajský súd Prešov Spisová značka: 1Sp/36/2014 Identifikačné číslo súdneho spisu: 8014201411 Dátum vydania rozhodnutia: 28. 05. 2015 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2015:8014201411.3 ROZSUDOK V MENE SLOVENSKEJ REPUBLIKY Krajský súd v Prešove samosudkyňou JUDr. Vierou Zoľákovou v právnej veci navrhovateľov: 1. I.. T. U., 2. R. U., 3. L. U., všetci bytom v U., U. XX proti odporcovi Okresnému úradu Prešov, katastrálny odbor, Konštantínova č. 6, 080 01 Prešov, o opravnom prostriedku navrhovateľovi voči rozhodnutiu odporcu zo dňa 7. novembra 2014 č. V 6837/2014-Bu takto r o z h o d o l : Súd p o t v r d z u j e rozhodnutie odporcu zo dňa 7. novembra 2014 č. V 6837/2014/Bu. Náhradu trov konania účastníkom n e p r i z n á v a . o d ô v o d n e n i e : Odporca preskúmavaným rozhodnutím zo dňa 07.11.2014 č. V 6837/2014-Bu podľa § 31 ods. 3 zákona č. 162/1995 Z.z. katastrálny zákon v znení neskorších predpisov návrh na vklad vlastníckeho práva k nehnuteľnostiam v katastrálnom území Prešov - pozemok vedený na liste vlastníctva číslo XXXX - parcela CKN XXXXX, zastavané plochy a nádvoria o výmere 382 m2 a k stavbe evidovanej na liste vlastníctve XXXX, súpisné číslo XXXX na parcele CKN XXXXX, oba v podiele 75/2104. Výrok rozhodnutia odôvodnil tým, že preskúmaním návrhu na vklad do katastra jeho príloh zistil, že predmetom prevodu má byť pozemok vedený na liste vlastníctva XXXX v katastrálnom území U. - parcela CKN XXXXX, zastavané plochy a nádvoria o výmere 382 m2 v podiele 75/2104 a stavba evidovaná na liste vlastníctve XXXX v katastrálnom území Prešov, súpisné číslo 6625 na parcele CKN XXXXX v podiele 75/2104. Stavbou so súpisným číslom XXXX je bytový dom s rozpísanými bytmi, v ktorom prevodcovia vlastnia byt č. 4. nachádzajúci sa na prvom poschodí vo vchode XX uvedeného bytového domu v podiele X/X. Zároveň sú podielovými spoluvlastníkmi spoločných častí a spoločných zariadení bytového domu v podiele o veľkosti 75/2104 a podielu na pozemku pod bytovým domom, parcely CKN XXXXX zastavané plochy a nádvoria o výmere 382 m2 v podiele 75/2104. Účastníci teda nevlastnia stavbu, ale byt ako samostatný predmet práva v bezpodielovom spoluvlastníctve manželov v podiele 1/1 a podiel 75/2104 na spoločných častiach a spoločných zariadeniach bytového domu. Tento podiel je nerozlučne spojený s vlastníctvom bytu a nemôže byť samostatným predmetom prevodu. Pri prevode vlastníctva bytu musí byť tento presne špecifikovaný pre splnenie podmienok Občianskeho zákonníka pre prejav vôle (§ 37 ods. 1: právny úkon sa musí urobiť slobodne, vážne, určite a zrozumiteľne, inak je neplatný) - ak účastníci mienili previesť byt, toto z predloženej zmluvy vôbec nevyplýva, t.j. z priloženej darovacej zmluvy nie je zrejmý predmet právneho úkonu. Prílohu návrhu na vklad tvorí aj vyhlásenie o nedoplatkoch vydané spoločnosťou SPRAVBYTKOMFORT, a.s. Prešov, F. XX, XXXXX U. viažuce sa k bytu č. X na 1. poschodí, vchod XX v bytovom dome s.č. XXXX, čo síce evokuje, že by mal byť predmetom prevodu, ale zo zmluvy to absolútne nevyplýva. Navyše, ak by mal byť predmetom prevodu byt, okresný úrad je povinný skúmať i osobitné podmienky, ktoré sú upravené v z. č. 182/1993 Z.z. o vlastníctve bytov a nebytových priestorov v znení neskorších predpisov (ďalej len „Zákon o bytoch“). Zmluva o prevode vlastníctva bytu musí byť písomná a okrem všeobecných náležitostí uvedených v § 43 a § 588 a nasl. Občianskeho zákonníka musí obsahovať i ďalšie náležitosti uvedené v § 5 ods. 1 Zákona o bytoch. Zmluva teda musí obsahovať okrem všeobecných náležitostí i: a) popis bytu alebo nebytového priestoru v dome a príslušenstva bytu, 5) vymedzenie polohy bytu alebo nebytového priestoru v dome označením čísla bytu, čísla vchodu a opisom nebytového priestoru, určenie rozsahu podlahovej plochy a vybavenia bytu a nebytového priestoru v dome, b) vymedzenie veľkosti spoluvlastníckeho podielu vlastníka bytu alebo nebytového priestoru v dome na spoločných častiach domu, spoločných zariadeniach domu, na príslušenstve, na pozemku zastavanom domom a na priľahlom pozemku, pričom veľkosť spoluvlastníckeho podielu je určená podielom podlahovej plochy bytu alebo nebytového priestoru k úhrnu podlahových plôch všetkých bytov a nebytových priestorov v dome, ak sa pri priľahlom pozemku nepostupuje podľa písmena e), c) určenie a popis spoločných častí domu, spoločných zariadení domu, príslušenstva a priľahlého pozemku a prípadné určenie, ktoré spoločné časti domu a spoločné zariadenia domu, časti príslušenstva a priľahlého pozemku užívajú len niektorí vlastníci bytov a niektorí vlastníci nebytových priestorov, d) úpravu práv k pozemku zastavanému domom a k priľahlému pozemku, e) vymedzenie veľkosti spoluvlastníckeho podielu na priľahlom pozemku dohodou nadobúdateľa bytu alebo nebytového priestoru s vlastníkom domu, f) zistenie technického stavu bytu a nebytového priestoru podľa znaleckého posudku s uvedením opráv, ktoré treba nevyhnutne vykonať v najbližších dvanástich mesiacoch, ak o to nadobúdateľ bytu alebo nebytového priestoru požiada, g) vyhlásenie nadobúdateľa bytu alebo nebytového priestoru v dome o pristúpení k zmluve o spoločenstve vlastníkov alebo k zmluve o výkone správy, h) úpravu práv k zariadeniam civilnej ochrany, ak sú také objekty v dome, po predchádzajúcom súhlase príslušných orgánov V predloženej zmluve absentujú všetky tieto náležitosti, snáď okrem špecifikácie pozemku, na ktorom je postavený bytový dom a spoluvlastníckeho podielu. V tomto prípade nebolo možné opraviť zmluvu postupom podľa § 42 ods. 2.4 a 5 Katastrálneho zákona, pretože nešlo o chyby v písaní, počítaní alebo iné zrejmé nesprávnosti, išlo o chýbajúce podstatné náležitosti zmluvy, stanovené zákonom (§ 5 ods. 1 zák. č. 182/1993 Z.z. o vlastníctve bytov a nebytových priestorov v znení neskorších predpisov). Keďže podmienky na vklad stanovené zákonom čo do platnosti zmluvy neboli splnené, správny orgán rozhodol tak, ako je to uvedené vo výrokovej časti tohto rozhodnutia. Proti tomuto rozhodnutiu podali včas odvolanie navrhovatelia, ktoré odôvodnili tým, že: 1. Identifikácia darovanej nehnuteľnosti na súvisiacich listoch vlastníctva č. XXXX a XXXX (všetko k.ú. U.) je jednoznačná a nezameniteľná. Z listov vlastníctva uvedených v našom návrhu na vklad jasne vyplýva, že darcovia nehnuteľnosti sú vlastníkmi iba jedného z bytov uvedených na predmetných listoch vlastníctva. Nemôžu teda vzniknúť žiadne pochybnosti o tom, či je myslený ten alebo iný byt uvedený na LV XXXX. To isté platí aj pre LV XXXX, na ktorom je zaevidovaný bytu príslušný podiel na predmetnej parcele. Okrem toho katastrálny úrad musí mať dostatočný popis predmetných nehnuteľností už v súvislosti s aktuálnymi vlastníkmi - darcami a preto požadovanie podrobného popisu od navrhovateľa vkladu - obdarovaného považujeme vzhľadom na fakt, že obdarovaný v predmetnom byte vyrastal iba za neodôvodnené šikanovanie. 2 Darcovia prevádzajú na obdarovaného celý svoj podiel uvedený na LV XXXX a LV XXXX. Darcovia teda neprevádzajú na obdarovaného iba časť nehnuteľnosti uvedených na vyššie citovaných LV, ale celý svoj podiel, tak ako je zapísaný na predmetných LV. Nemôže teda vzniknúť žiadna pochybnosť o tom, ktorá časť prevádzaných nehnuteľností je predmetom daru a ktorá ostáva vo vlastníctve pôvodných vlastníkov. 3. Formulácia prevzatá z príslušného LV XXXX. Pri formulácií návrhu na vklad sme vychádzali z označení a termínov použitých na predmetných listoch vlastníctva. Ak teda kataster nehnuteľností chápe náš návrh na vklad tak, že sme našou formuláciou žiadali o prevod celej stavby a nie iba prevod jedného bytu, tak nám je to ľúto, ide samozrejme iba o byt. V tom prípade by sa však kataster mal zamerať na terminológiu a označenia používané na svojich listoch vlastníctva - my sme totiž použité označenie v návrhu na vklad prevzali práve z príslušného LV XXXX. Avšak vzhľadom na to, že žiadny vlastník nemôže previesť na iného viac vlastníckych práv ako má sám, považujeme túto výhradu KÚ za účelovú (dôvod na zamietnutie prevodu) a vzhľadom na vyššie uvedenú jednoznačnosť identifikácie prevádzanej nehnuteľnosti za neopodstatnenú. 4. Darcovia i obdarovaný v súčasnosti žijú v spoločnej domácnosti na hore uvedenej adrese trvalého pobytu. Tento fakt ako aj fakt, že v minulosti sme všetci (darcovia aj obdarovaný) obývali byt, ktorý spolu so súvisiacim pozemkom je predmetom daru, dostatočne preukazuje, že tak darcovia, ako aj obdarovaný sú dôkladne oboznámení s miestom, kde sa tento byt nachádza, s jeho aktuálnym stavom i so všetkými súvisiacimi informáciami - správca bytov, dodávatelia jednotlivých energií a služieb a pod. 5. Osobitný zreteľ. Chápeme, že súčasná legislatíva sa snaží maximálne ochrániť postupiteľa i nadobúdateľa prevádzanej nehnuteľnosti, avšak v prípade darovania nehnuteľnosti medzi blízkymi členmi rodiny (darovanie nehnuteľnosti rodičmi deťom) sa nám zdá ako neodôvodnené požadovať popisy nehnuteľností (ak v nich bývali ako v našom prípade, asi ich dôverne poznajú) a požiadavka popisu „určenie rozsahu podlahovej plochy a vybavenia bytu“ sa nám zdá ako absolútne neadekvátna pre potreby katastra nehnuteľností. Požiadavku na uvedenie podlahovej plochy chápeme, ale na popis vybavenia bytu nie. 6. Iný prípad, iný meter. Asi pred dvomi rokmi darcovia prevádzali inú nehnuteľnosť na iného syna, pričom použili tú istú darovaciu zmluvu (zmenené iba dáta) a ten istý návrh na vklad (zmenené iba dáta) do katastra nehnuteľností. Keď pred dvomi rokmi prebehol celý prevod bez problémov, teraz je nám vytýkaných pomerne veľa nedostatkov. Vzhľadom na to, že predmet prevodu nehnuteľnosti - darovaný byt so súvisiacou časťou pozemku je podľa nášho názoru určený jednoznačne a nezameniteľné a tiež vzhľadom na jednoznačne preukázanú, a týmto spoločným podaním potvrdenú vôľu darcov darovať a obdarovaného prijať predmet daru považujeme napadnuté rozhodnutie o zamietnutí prevodu za nesprávne, žiadame odvolací súd, aby vzhľadom na vyššie uvedené ako aj vzhľadom nato, že ide o darovanie nehnuteľnosti medzi blízkymi príbuznými, aby zmenil toto rozhodnutie a povolil vklad do katastra tak, ako je to uvedené v našom návrhu na vklad. Z administratívneho spisu vyplýva, že navrhovatelia, teda T. U. a R. U. ako darcovia a L. U. ako obdarovaný uzavreli darovaciu zmluvu dňa 08.10.2014. Ako predmet zmluvy uviedli, že I.. T. U. a R. U. sú podielovými spoluvlastníkmi nehnuteľností nachádzajúce sa v k.ú. Prešov, zapísaných na LV č. XXXX ako parcela „C“, parcela č. XXXXX o výmere 382 m2, druh zastavované plochy a nádvoria v podiele 75/2104 a zapísané na LV č. XXXX ako stavba súpisné č. XXXX na parcele XXXXX, druh stavby bytovka v podiele 75/2104. Darcovia darujú svojmu synovi nehnuteľnosti uvedené v ods. 1 v celosti do výlučného vlastníctva a ten to s vďakou prijíma. V administratívnom spise sa nachádza list vlastníctva č. XXXX k.ú. U., z ktorého vyplýva, že T. U. a R. U. sú spoluvlastníkmi bytu č. X na I. poschodí vo vchode č. XX bytovky súp. č. XXXX, postavenej na parc. XXXXX a podielovými spoluvlastníkmi na spoločných častiach, spoločných zariadeniach tohto domu v podiele 75/2104. Zároveň sa nachádza v administratívnom spise aj list vlastníctva č. XXXX k.ú. U., z ktorého vyplýva, že T. U. a R. U. sú podielovými spoluvlastníkmi parc. č. XXXXX o výmere XXX m2, zastavované plochy a nádvoria v podiele 75/2104. Podľa § 31 ods. l Katastrálneho zákona (zákon č. 162/1995 Z.z. o katastri nehnuteľností a zápise vlastníckych a iných .práv k nehnuteľnostiam v znení neskorších predpisov) okresný úrad preskúma zmluvu z hľadiska, či obsahuje podstatné náležitosti zmluvy, či je úkon urobený v predpísanej forme, či je prevodca oprávnený nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť alebo právo nakladať s nehnuteľnosťou nie sú obmedzené, či zmluva neodporuje zákonu, či zákon neobchádza a či sa neprieči dobrým mravom. Pri rozhodovaní o vklade prihliada okresný úrad aj na skutkové a právne skutočnosti, ktoré by mohli mať vplyv na povolenie vkladu. Podľa § 31 ods. 3 Katastrálneho zákona (zákon č. 162/1995 Z.z. o katastri nehnuteľností a zápise vlastníckych a iných práv k nehnuteľnostiam v znení neskorších predpisov) ak sú podmienky na vklad splnené, okresný úrad vklad povolí, inak návrh zamietne. Zmluva o prevode vlastníctva bytu musí byť písomná a okrem všeobecných náležitostí uvedených v § 43 a § 588 a nasl. Občianskeho zákonníka musí obsahovať i ďalšie náležitosti uvedené v § 5 ods. 1 Zákona o bytoch. Preskúmaním veci súd dospel k záveru, že odporca postupoval v súlade so zákonom a konkrétne s ust. § 31 ods. 3 zákona č. 162/1995 Z.z. Katastrálneho zákona, ak návrh na vklad do katastra zamietol z dôvodu, že darovacia zmluva uzavretá medzi I.. T. U. a R. U. ako darcami a L. U. ako obdarovaným zo dňa 08.10.2014 neobsahuje náležitosti podľa Zákona o bytoch, ani podľa príslušných ustanovení Občianskeho zákonníka (§ 37 ods. 1). Z obsahu predmetnej zmluvy nevyplýva, že predmetom prevodu je byt v bytovom dome č. XXXX, a to byt č. X na I. poschodí, vchod č. XXX v k.ú. U.. Zmluva je v predmete zmluvy nejasná, neurčitá a nezrozumiteľná. Neobstojí tvrdenie navrhovateľov, že z listu vlastníctva vyplýva, čo má byť predmetom zmluvy. Ako to vyplýva z ust. § 37 ods. 1 Občianskeho zákonníka právny úkon má byť jasný, určitý a zrozumiteľný, inak je neplatný. Vzhľadom na uvedené súd podľa § 250q ods. 2 O.s.p. potvrdil rozhodnutie odporcu ako správne a zákonné. O trovách konania súd rozhodol podľa § 250k ods. 1 v spojení s ust. § 250l ods. 2 O.s.p. a účastníkom náhradu trov konania nepriznal, lebo navrhovatelia neboli v konaní úspešní a účastníci zo zákona nemajú nárok na náhradu trov konania. Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd Slovenskej republiky v Bratislave prostredníctvom Krajského súdu v Prešove a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

